***"Ήμουν στον στρατό δυο χρόνια. Τα δυο χρόνια αυτά ήταν αρκετά για να καταλάβω πως οι σφαγές που γινόταν δεν είχαν κανένα νόημα. Εγώ δεν δέχτηκα να σκοτώσω κανέναν γιατί καμιά από τις δυο πλευρές- τις τρείς - πέντε -δέκα κανείς δεν ξέρει πόσες πια πλευρές- δεν μάχεται για κάποιο ιδανικό, παρά για τα συμφέροντα λίγων αφεντικών και για να κάνουν το παιχνίδι των Αμερικάνων, των Γερμανών, των πολυεθνικών.”***

*Λόγια Σύριου πρόσφυγα*

Τους τελευταίους μήνες, παρακολουθούμε να εξελίσσονται στον Ελλαδικό χώρο εικόνες που δεν είχαμε φανταστεί. Η εντατικοποίηση των εμφυλίων πολέμων, το ξαναμοίρασμα εδαφών και πλουτοπαραγωγικών πηγών, έχουν ως συνέπεια τους ολοένα και αυξανόμενους πρόσφυγες που καταφθάνουν κατά χιλιάδες από τα παράλια της Τουρκίας στα νησιά και εν συνεχεία την συσσώρευσή τους σε κέντρα κράτησης και σε συνοριακές περιοχές (βλέπε Ειδομένη-Γευγελή), έως ότου καταφέρουν να φτάσουν εκεί που επιθυμούν. Φυσικά για μας **κανένας άνθρωπος δεν είναι λαθραίος**, ούτε δεχόμαστε διαχωρισμούς σε νόμιμους-παράνομους, οικονομικούς-πολιτικούς μετανάστες . Άνθρωποι έρχονται με ό,τι μέσο βρει ο καθένας γιατί αρνούνται να πολεμήσουν για τα συμφέροντα λίγων αφεντικών και για να γλιτώσουν από τα δεινά του πολέμου, με την ελπίδα να μπορέσουν να ξαναφτιάξουν τις ζωές τους, αλλά αντιμετωπίζονται σαν εισβολείς, σαν ξένοι.

Πρωτοστάτες αυτής της άθλιας αντιμετώπισης, δε θα μπορούσαν να είναι άλλοι από τα ΜΜΕ, τα οποία παρουσιάζουν τις αφίξεις των προσφύγων ως εισβολές και προσπαθούν να αποπροσανατολίσουν την κοινωνία από  τα πραγματικά αίτια και τους πραγματικά υπεύθυνους ("Χωρίς τέλος η απόβαση προσφύγων στη Λέσβο", τίτλος άρθρου της εφημερίδας Καθημερινή). Μέσα σε αυτό το χαμό, δεν θα μπορούσαν να λείπουν και τα ακροδεξιά ασπόνδυλα, που εκμεταλλευόμενα την αμηχανία της κοινωνίας, βρήκαν αφορμή να βγουν πάλι από τις τρύπες τους, διασπείροντας με τη σειρά τους ένα σωρό από αναληθή γεγονότα, στήνοντας προβοκάτσιες, καθώς και επιθέσεις, και προσπαθώντας να στρέψουν την κοινωνία εναντίον όσων καταφθάνουν, ελπίζοντας ότι μέσα σε αυτό το κλίμα θα μπορέσουν να βρουν τρόπο, εν όψει εκλογών, να αδράξουν κάνα ψηφαλάκι.

**Πρέπει να αντιληφθούμε ότι το πρόβλημα δεν είναι οι χιλιάδες των προσφύγων που καταφθάνουν με φουσκωτές βάρκες,** αλλά αυτοί που τους εξανάγκασαν να διασχίσουν τα σύνορα με τέτοιο τρόπο, τα κράτη και τα σύνορα που

διαχωρίζουν τους ανθρώπους σε έθνη, φυλές και άλλες τέτοιες βλακείες, τα καθάρματα που τρέχουν να ιδιοποιηθούν τις βάρκες των μεταναστών, οι μαυραγορίτες μαγαζάτορες που εκμεταλλεύονται την ανάγκη των προσφύγων βγάζοντας υπερκέρδη, οι δημοσιογράφοι που στον βωμό της μεγάλης είδησης σπέρνουν ψευδείς ειδήσεις, δημιουργώντας σκηνές τρόμου και εκείνοι που αφομοιώνουν και παπαγαλίζουν την κυρίαρχη και ρατσιστική προπαγάνδα των ΜΜΕ.

Ένα γεγονός που επίσης πρέπει να κατανοήσουμε είναι ότι οι πρόσφυγες, που δεν ζήτησαν από κάποιον ή κάποια να μην ταΐσει τα παιδιά του για να ταΐσει αυτούς-ές, δεν ζητάνε να απολυθείς για να σου πάρουν την δουλειά, **το μόνο που ζητάνε είναι η ελευθερία τους, ώστε να ξαναβρεθούν με τις χαμένες τους οικογένειες ή να τους δοθεί η δυνατότητα να φτιάξουν τέτοιες.** Είμαστε και εμείς κόσμος που ζούμε με την αγωνία του τι μας ξημερώνει αύριο. Οι περισσότεροι και οι περισσότερες εξαντλούμε τις μέρες μας σε κακοπληρωμένες δουλειές ή ψάχνοντας για μία. Έχει αρχίσει να γίνεται ήδη φανερό ότι την μοίρα των προσφύγων και των οικονομικών μεταναστών πρέπει να μοιραστούν και ντόπιοι πλεονάζοντες νεόπτωχων: άστεγοι, χρόνια άνεργοι, πεταμένοι από τα νοσοκομεία, χωρίς ηλεκτρικό.

**Λογαριάζουμε τους εαυτούς μας στην ίδια μοίρα με τους πρόσφυγες** γιατί ο εχθρός που έχουμε είναι κοινός: τα αφεντικά που μας κλέβουν τις ζωές, τα κράτη που μας κρατάνε υποταγμένους για τα συμφέροντα των «μεγάλων», ο ρατσισμός, ο φασισμός, η μισαλλοδοξία, τα σύνορα, ο πόλεμος.

***Κοινοί αγώνες ντόπιων και μεταναστών***

***για έναν κόσμο ελευθερίας, ισότητας, αλληλεγγύης***

***ενάντια στην υποτίμηση των ζωών μας***

***ΣΥΛΛΟΓΗ ΕΙΔΩΝ ΠΡΩΤΗΣ ΑΝΑΓΚΗΣ***

**Δευτέρα 14/9 έως Παρασκευή 18/9**

***12:00-14:00 και 18:00-20:00***

***Τα είδη που χρειάζονται είναι:***

Σαπούνια(μπάρες), σαμπουάν, παυσίπονα, σερβιέτες, πάνες, αντιβιοτικά, οδοντόκρεμες, οδοντόβουρτσες, επίδεσμοι, παξιμάδια,

Παστέλια, μωρομάντηλα, μπισκότα (ατομικές συσκευασίες), αδιάβροχα, ομπρέλες,

sleeping bags.

# *Ενάντια στη λογική της φιλανθρωπίας*

# *και τον κανιβαλισμό των Μ.Μ.Ε., στεκόμαστε*

# *αλληλέγγυοι-ες σε όσους διασχίζουν τα σύνορα για ένα καλύτερο αύριο*

***Ανοιχτή Συνέλευση Άνω Πόλης***

*Κάθε Τρίτη, μετά τις 20:30*

*στο στέκι άνω πόλης, πλατεία κουλέ καφέ*

***anopoli.espivblogs.net***